
Introduktion
Titlen på mit oplæg er angivet som ”Deweys psykologi mellem Darwin og postmodernismen”, så det føler jeg mig selvfølgelig forpligtet til at tale om. Men jeg kunne indledningsvis tænke mig at placere Deweys tænkning i relation til to aktuelle skikkelser, hvoraf den ene netop er Darwin – og så vende tilbage til psykologi og postmodernisme senere. Darwin er selvfølgelig særligt aktuel i indeværende år, fordi han har 200 års fødselsdag. Faktisk er han i denne måned 200 og et halvt år, og det er da noget at fejre. Den anden aktuelle skikkelse, som jeg indledningsvist vil henvise til, er ingen ringere end den 44. amerikanske præsident, Barack Obama, som jo blev indsat som præsident i år – samme år som Darwin altså fyldte 200 år og Dewey fylder 150 år. Jeg kan godt lide, når der er sammenhæng i tingene, og indimellem bliver det lidt for forceret, men i dette tilfælde tror jeg faktisk, at vi har en måde at forstå Dewey og hans aktualitet på, hvis vi forstår, hvordan han som filosof, pædagog og såmænd også psykolog på den ene side udspringer af Darwins tænkning og på den anden side peger frem mod Obamas politiske filosofi. Og ja, Obama har en slags politisk filosofi, og er det ikke herligt, selv for os europæere på nogenlunde sikker afstand af amerikansk politik, at der nu findes en præsident med en filosofi? Det kommer jeg tilbage til.
Darwin
Først om Darwin. Uden tvivl den største naturforsker efter Aristoteles, og muligvis lidt større end denne, men det kan vi diskutere. Der er ingen tvivl om, at Dewey var heftigt påvirket af Darwin i alle facetter af sin tænkning. Hegel havde også stor betydning for især den unge Dewey, men Darwin var nok inspirationskilde nummer 1. Meget passende blev Dewey født samme år som Arternes oprindelse udkom – nemlig i 1859 – efter at dette værk havde ligget færdigt i Darwins skrivebordsskuffe i mange år. Der var tilsyneladende ikke det samme publikationspres på videnskabsfolk dengang, som der er nu. I et berømt essay fra 1910 med titlen ”Darwins betydning for filosofien” skriver Dewey, at Arternes oprindelse ”introducerede en tankegang, som ultimativt var dømt til at transformere videnslogikken, og derfor vores opfattelse af moral, politik og religion.” Der er et før Darwin og et efter Darwin, mente Dewey, og efter Darwin er stort set hele vores tænkning forandret – eller bør være det.
På hvilken måde da? Jo (skriver Dewey i essayet), Darwin sagde om arterne, hvad Galilei ifølge legenden havde sagt – eller nærmere hvisket – om vores planet, da han stod foran inkvisitionen: e pur si muove (”og dog bevæger den sig”). Ikke bare jorden bevæger sig (rundt om solen), men alt er i princippet i bevægelse og udvikling, herunder også de arter, som verden ellers havde lært var fastlagt en gang for alle af en almægtig Gud. Efter Darwin bør vi derfor tænke i udviklingstermer og følge eksperimentelle logikker, når vi laver videnskab, pædagogik, moral og politik. Tilbliven er mere grundlæggende en væren, hvis jeg må tillade mig en lille smule metafysik. Den grundlæggende metafysiske kategori er ikke newtonske byggeklodser i interaktion, men begivenheden, som Dewey skrev i sit metafysiske hovedværk Experience and Nature fra 1925. Enhver eksistens er en begivenhed.
Når vi beskæftiger os med Dewey som darwinist, så er det vigtigt at forstå denne betegnelse korrekt. Dewey var ikke darwinist på samme måde som nutidens evolutionspsykologer (som man i 70’erne kaldtes sociobiologer), der mener at menneskets erfarings- og handlingsliv skal forklares ud fra gener og såkaldte mentale moduler, der antages at være tilpasset livet i stenalderen. Det kan godt være, at mennesket har en stenalderhjerne, som det ofte udtrykkes fra denne evolutionspsykologiens side, men Dewey ville sige, at hjernen i denne sammenhæng er mindre interessant end den kultur, de sociale praksisser og teknologier, som mennesket har udviklet til at mestre den verden, de er sat i. Det er altså i en anden forstand end den evolutionspsykologiske og adfærdsgenetiske, at Dewey er darwinist. Som Darwin forstod han grundlæggende universet som et farligt og ustabilt sted. Intet ligger fast i denne verden, ikke engang bjergkæderne, galakserne eller arterne.
Verden er i flux, og de menneskelige frembringelser fra kunst til videnskab er udviklet for midlertidigt at stabilisere det ustabile. Ifølge Dewey laver vi laver dybest set ikke videnskab for at opnå sandheder med stort S, men for at overleve. Vi laver dybest set ikke kunst for at komme i kontakt med universets inderste metafysiske hemmeligheder, men for at opbygge menneskelig solidaritet og handlingsevne. Det er kernen i Deweys pragmatisme: Videnskab er en slags teknologi. Kunst er en slags pædagogik. Og for at forvirre endnu mere: Videnskab er en slags kunst. For Dewey er der ingen skarpe grænser mellem disse praksisser – selvom der nok er glidende overgange. De er alle praksisser, hvormed vi prøver at mestre verden. Som den indflydelsesrige, og desværre nyligt afdøde, Dewey-fortolker, Richard Rorty stædigt gentog de sidste 30 år af sit liv som et ekko af Dewey: Målet er ”coping with the world” snarere end ”copying the world”. I en darwinistisk verden er en videnskabelig kopiering af verden, en repræsentation, ikke til megen nytte som sådan – kun en mestring af verden, der dog nødvendigvis kun kan være delvis. Og i den udstrækning vores kopier af verden (eller repræsentationer, som det hedder på videnskabssprog) er legitime (eller Sande, som det hedder på videnskabssprog), da er det netop fordi, de muliggør frugtbare livsformer, vækst og fortsat erfaringsdannelse.

Dewey skriver i sit essay om Darwin, at ”den nye darwinistiske logik” frem for noget giver mennesket ansvar. Det er konsekvensen, når vi erkender, at vi gennem eksperimentel ageren er medskabere af den verden, vi bebor. Og når vi tillige erkender, at vores ageren nødvendigvis er social og kollektiv, da bliver ikke bare ansvar, men også solidaritet, en central moralsk værdi. I hvert fald ifølge førnævnte Rortys fortolkning af Dewey, der på mange måder er kontroversiel, men som især på dette punkt er inspirerende: Vores tænkning, herunder den filosofiske, er legitim i den udstrækning, den er opbyggelig – eller ”edifying”, som Rorty sagde på sit amerikanske. Tænkningen er ikke til for sandhedens skyld i abstrakt forstand, men er til for at løse problemer og ultimativt for at danne mennesker til stadig større grader af solidaritet og frihed. Det lyder næsten lidt helligt, og er det måske også, men jeg kan ikke lade være med at citere ateisten Rorty her, der i et berømt essay smukt formulerede sin opfattelse af, hvad Deweys pragmatisme lærer os:


Pragmatismen lærer os, at vi er lige så venneløse, lige så alene, som pandaen, 
honningbien eller blæksprutten – blot endnu en art, der gør sit bedste, uden håb om 
hjælp udefra [fra en Gud, mente han], og som derfor ikke har behov for ydmyghed. 
Det bedste, vi kan gøre, er at udnytte vores evner til sprogbrug fuldt ud til at blive 
stadigt mere sociale dyr, slutte os sammen på stadig mere komplekse måder for at vi 
gensidigt kan støtte hinanden.
Der er et næsten eksistensfilosofisk aspekt ved pragmatismen her, men det er en eksistenstænkning, der, i modsætning til fx Sartres eksistentialisme, hviler på en forestilling om mennesket som grundlæggende socialt væsen. I modsætning til Roquentin fra Sartres Kvalme står vi ikke alene, over for den absurde og meningsløse verden, og den Andens blik truer og ”petrificerer” os i udgangspunktet ikke, som hos Sartre. Nej, vi er en social art, der kun har selvbevidsthed og kompleks erfaring, fordi vi indgår i fællesskaber og kommunikation med andre. Jeg kunne fortsætte med at tale om pragmatismens arv fra Darwin, men vi må videre til Obama. Det, jeg kan lide her, er, at Dewey omsætter Darwins naturvidenskab til en mere almen filosofi med bl.a. pædagogiske, psykologiske og ikke mindst demokratiske implikationer, og at Obama på sin side søger at realisere mange af de demokratitanker, som formuleredes af Dewey og pragmatismen. Hos Dewey, der om nogen er kendt for at lirke ved ellers fasttømrede distinktioner mellem de menneskelige erfaringsområder, hænger videnskab og politik sammen, teknologi og demokrati.
Obama
Det er selvfølgelig ikke, fordi Obama direkte har taget sin politiske filosofi fra Dewey. Men Obama, der er uddannet og senere underviste på Universitet i Chicago, hvor Dewey havde mange produktive år og bl.a. opbyggede sin Laboratorieskole, inkarnerer ifølge mange kommentatorer og politiske teoretikere en pragmatisk ånd i demokratiske spørgsmål, som artikuleredes stærkest af John Dewey. Dewey var i sin tid en væsentlig offentlig intellektuel i USA, og ifølge historikeren Susan Schulten (20009) muliggjorde hans tænkning kort sagt Barack Obamas politiske tilgang. Obama, der i sine taler til stadighed understreger, at fremtiden ikke er os givet, men er noget vi på pragmatisk vis konstant medproducerer, argumenterer på deweysk maner for ”demokrati som en livsform” (og ikke bare som et formelt system af rettigheder) (Schultz, 2009). Også Obamas uddannelsestænkning mere konkret trækker på arven fra Dewey, herunder synet på samfundet som ”én stor skole” eller ”ét stort forskningsteam”. Selv Obamas valgslogan ”Yes we can!”, som udtrykker hans såkaldte ”håbets politik” (også en pragmatisk etos, jf. Rorty), der dog er taget fra Byggemand Bob og ikke fra Dewey, ville alligevel passe Dewey, der på mange måder portrætterede mennesker som små byggemænd og –kvinder, der sammen bygger en verden op – midt i al den ustabilitet og omskiftelighed, som de er omgivet af. Hovedpunktet, som Obama og Dewey deler, er ifølge Bart Schultz, som er filosof ved universitetet i Chicago, det pragmatiske, at universet er et ufærdigt sted – ”under construction” a propos Byggemand Bob igen – og at vi ikke aldrig opnår den endelige sandhed, hvad den end måtte være, men at dette på samme tid ikke reducerer den status, som vores fornuft har. Tværtimod gør det den menneskelige fornuft, det menneskelige intellekt, så meget desto vigtigere.
Den tredje oplysning
Troen på fornuften lyder som oplysningsfilosofi snarere end postmodernisme, og dette bringer mig til et af begreberne fra dette oplægs titel, nemlig postmodernisme. Dewey er ikke postmodernist, men hans tænkning er efter min mening yderst relevant i en postmoderne tid. Genopblomstringen af interessen for Dewey i de sidste 20-30 år skyldes primært Richard Rorty, der læser Dewey som postmoderne filosof. Rorty hævdede i sin filosofiske bestseller Philosophy and the Mirror of Nature (Rorty, 1980), at Dewey sammen med Ludwig Wittgenstein og Martin Heidegger var de vigtigste filosoffer i det tyvende århundrede, og i Rortys senere skrifter bliver det klart, at Dewey fremstår for ham som den allerstørste moderne filosof, og måske den største overhovedet. I Rortys bog om pragmatismens konsekvenser beskrives Dewey som ventende for enden af den vej, som postmoderne filosoffer som Michel Foucault og Gilles Deleuze på det tidspunkt var på vej ad (Rorty, 1982:xviii). Ifølge Rorty ville disse franske postmoderne filosoffer, når de var færdige med at demaskere og dekonstruere videns- og sandhedsbegreber, komme til de konklusioner, som Dewey allerede havde promoveret på sin mere stilfærdige måde i første halvdel af det tyvende århundrede.

Men jeg mener, det er vigtigt at være opmærksom på, at Dewey slet ikke ville dele postmodernisternes ambitioner om at dekonstruere som sådan. En af hans mest berømte bøger hedder meget passende Re-construction in Philosophy. Han var optaget af menneskets evne til at konstruere, bygge op, og re-konstruere, når de foranderlige vilkår nødvendiggjorde det. Han lærer os at respondere klogt på den kontingens (altså tilfældighed), som postmoderne tænkere rigtigt nok har peget på som et grundvilkår.

Dewey ville sige, at den korrekte respons på erfaringen af, at tingene kunne være anderledes, er en besindelse på vores praktiske fornuft, på vores evne til at handle fornuftigt sammen. Han anerkendte, at ”alting flyder” (som før-sokratikeren Heraklit sagde), men modsat visse af dagens postmodernister mente han ikke, at vi skal helliggøre eller dyrke verdens kontingente og flux-agtige natur. Kontingensen er et vilkår, der skal tages hånd om på bedste vis, men ikke noget der skal holdes i ære. Vi skal hverken respondere med angst (som hos Heidegger) eller ironi (som hos Rorty) men med mod og en social indstilling (som hos Obama). Vi skal ikke, som modernitetens filosoffer, benægte kontingensen ved at postulere en permanent struktur i universet, der kan erkendes én gang for alle ved hjælp af universelle, videnskabelige metoder. På den anden side skal vi heller blot acceptere kontingensen og forfalde til resignation eller religiøs dogmatik, men tværtimod søge at skabe helheder, stabilitet, fastholde mønstre, og tydeliggøre problematikker i vores tilværelse med hinanden, samt arbejde konstruktivt med disse problematikker ved hjælp af videnskab i bred forstand.
Der er, som pragmatisten Stephen Toulmin har beskrevet det, en tråd her fra renæssancehumanistiske forfattere som Montaigne, Erasmus og Shakespeare til pragmatister som Dewey. De gamle humanister repræsenterer en livskundskab som fremhæver de konkrete, timelige og praktiske sandheder, som står i modsætning til Teori med stort T og Sandhed med stort S. Og i postmoderniteten skal vi med Toulmins ord ”forsøge at genvinde humanisternes praktiske beskedenhed, som lod dem leve uden angst, på trods af usikkerhed, flertydighed og pluralisme.”” (Toulmin, 1990:105). At leve uden angst i en usikker, flertydig og pluralistisk verden kan også meget præcist siges at være det, Dewey vil lære os gennem sin tænkning, og Deweys humanisme peger som renæssancehumanisternes på det konkrete, timelige og praktiske som arnested for menneskelig sikkerhed, erkendelse og moral.

Måske har en anden pragmatist filosof, Hilary Putnam ret i, at vi bør læse Dewey som oplysningstænker snarere end som postmodernist (Putnam, 2004). Når Putnam hævder dette, så er det ikke, fordi han vil ligestille Dewey med den franske, tyske eller britiske oplysningstænkning. Denne oplysning kalder Putnam ”den anden oplysning”, hvor ”den første oplysning” var den græske med Sokrates, Platon og Aristoteles. Putnam mener, at Dewey indvarsler en ”tredje oplysning”, som ikke er hændt endnu, men, som Putnam håber, er undervejs. Og, i parentes bemærket, som Obama muligvis kan levere de politiske betingelser for, men det ved vi selvfølgelig ikke endnu.

Deweys tredje oplysning accepterer kontingensen som udgangspunkt, men peger positivt på eksperimenterende praktisk handlen i menneskelige fællesskaber vejen frem. Han ville sandsynligvis kunne tilslutte sig en anden praksistænker, Hannah Arendts ord, som er et af mine filosofiske favoritcitater, at ”selvom der ikke findes nogen sandhed, kan mennesket være sanddrueligt, og selvom der ikke findes nogen pålidelig sikkerhed, kan mennesket være pålideligt.” (Arendt, 1958:279). I en verden uden universelle sandheder findes stadig menneskelig sanddruelighed i praksis, hvor vi er forpligtet på fælles, fornuftig handlen.
Deweys tredje oplysning afviger fra den anden oplysning på i hvert fald to punkter: For det første er der hos Dewey ingen tiltro til a priori-tænkning, dvs. til tænkning, der søger viden uden at begynde og ende i den menneskelige erfaringsverden (Putnam, 2004:100). For Dewey er erfaringen udgangspunkt for viden og tænkning, samt prøvesten på tænkningens gyldighed. Vores viden må afprøves i praksis for at være gyldig. Hvis viden ikke kan forstås som en repræsentation af verden (eftersom den verden, der skal repræsenteres, konstant forandrer sig), så bliver videnskab ikke primært et spørgsmål om at afspejle verden, men kommer i stedet til at handle om at gribe ind i, og dermed mestre verden til gavn for menneskene. Al erkendelse får dermed en moralsk dimension, fordi viden, ifølge Deweys pragmatisme, altid har praktiske effekter og må vurderes ud fra disse. Viden, også den videnskabelige, er noget, der gør en forskel i praksis, og hvorvidt der er tale om gyldig viden afhænger af forskellens kvalitet. At vide noget vil altså sige at kunne gribe ind i verden på fornuftig og forsvarlig vis, og Dewey understreger derfor igen og igen, at viden derfor har værdimæssige dimensioner.

For det andet er der hos Dewey et opgør med de gamle oplysningsfilosoffers individualistiske psykologi, der fremstillede mennesket som i udgangspunktet et autonomt samfundsatom (ibid.). Deweys tredje oplysning indvarsler heroverfor en æra, mener Putnam, hvor mennesker erkender, at viden og videnskab er knyttet til sociale processer – og derfor bedst etableres gennem demokratiske sociale former – og ikke til et privat selv.

Deweys psykologi

Dette bringer mig til spørgsmålet om mit eget fag, psykologi. Hvis Dewey var imod en individualistisk psykologi, hvilken type psykologi ville han så udvikle? Og er det overhovedet muligt med en ikke-individualistisk psykologi? Er dette ikke en selvmodsigelse, hvis psykologien er videnskaben om individet og individets mentale kapaciteter? Det vil jeg afslutningsvist give nogle deweyske bud på, som bygger på mit bidrag til antologien fra Klim (”Med Dewey in mente”).
Deweys psykologi, som han udviklede fra sidst i 1800-tallet, var på en vis måde både anti-individualistisk og anti-mentalistisk. Dewey afviste dels, at psykologien handler om en særskilt ”mental verden” eller en ”indre verden” af mentale repræsentationer eller lignende, og i stedet fremhævedes menneskets aktive, organiske og sociale handlen som psykologiens grundfænomen. Og dels mente han, at selve den psykologiske videnskab burde anskues ud fra sin historiske og samfundsmæssige rolle. Allerede i sine Lectures on Psychological Ethics fra 1898 (Dewey, 1976), hvori han søgte at redegøre for individualitetens sociale basis, var han inde på, at ”det psykologiske individ” først opstår sent i historien, på et tidspunkt hvor mennesker løsrives fra stive sociale former. I opdelte samfund, fx feudal- eller kastesamfund, hvor mennesket ikke på samme måde ses som adskilt fra den sociale gruppe, havde psykologien endnu ikke nogen genstand, hvorfor der følgelig ikke var en videnskabelig psykologi. Dette er i hvert fald Deweys provokerende og historiserende analyse:

hvis ethvert individ anskues som medlem af en begrænset social gruppe, så kan vi ikke have, og har heller ikke haft i historien, nogen psykologi som psykologi. Selvfølgelig var der en god del implicit psykologi, men som videnskab kunne den ikke blive født, fordi individet som en mulig universel størrelse ikke havde materialiseret sig. (Dewey, 1976:4).

Individet opstår som følge af øget samfundsmæssig frihed, og psykologien er på en gang et tegn på, og en konsekvens af den større samfundsmæssige frihed (Dewey, 1976:4). Det psykologiske individ opstår i historien, når de sociale praksisser bliver så komplekse og forskelligartede, at menneskets umiddelbare deltagelse i dem bliver et problem. I samfund, hvor mennesker kun deltager i få og ordnede handlingssammenhænge, er der ringe behov for refleksion og valg, hvorfor det psykologiske individ endnu ikke er trådt i karakter. Et komplekst psykologisk liv er kun nødvendigt i en kompleks social verden. Så Dewey ville ikke afvise individualitet som sådan, ej heller en individualpsykologi, men han ville insistere på at give en historisk forklaring på individualitetens opståen.

I sit socialpsykologiske hovedværk fra 1922, Human Nature and Conduct, interesserede Dewey sig ikke bare for psykologiens historiske opståen, men tillige for de samfundsmæssige effekter, psykologiens fremkomst har afstedkommet. Den i psykologien dominerende forestilling om mennesket som et samfundsatom havde ifølge Dewey gjort det vanskeligt at forstå fx mening og moral som andet end subjektive idéer i individets bevidsthed: ”En falsk psykologi om et isoleret selv og en subjektiv moral udelukker det vigtige fra det moralske liv, handlinger og vaner i deres objektive konsekvenser”, skrev han (Dewey, 1922:57). Og i hans politiske hovedværk om offentligheden fra 1927, The Public and Its Problems, formuleredes det endnu skarpere, da psykologien her anklages for at legitimere individualismen som decideret politisk ideologi: “moralsk og politisk individualisme kunne appellere til ‘videnskabelig’ legitimitet for sine antagelser og anvende et vokabular, der aktualiseredes af psykologien: - selvom den psykologi, der appelleredes til som det videnskabelige grundlag, i realiteten var dens eget afkom” (Dewey, 1927:88f.). Den individualistiske psykologi, der implicit promoverede – og måske stadig promoverer – individualisme og subjektivisme ved at adskille mennesket fra verden og de andre, er på den ene side et resultat af en øget samfundsmæssig individualisering, og på den anden side har den fungeret som ideologisk og videnskabelig legitimering af den bestående individualisme. Her er Dewey radikal psykologikritiker på lige fod med nutidens foucauldianere.
Psykologien er i Deweys pragmatiske perspektiv ikke blot en videnskab, der passivt iagttager og afspejler en universel psykisk virkelighed. Nej, psykologien har været aktiv medspiller i skabelsen af sin genstand. Når psykologer udformer teorier om mennesket, herunder praktiske redskaber som mennesker kan gribe til (fx tests og terapier), så får disse indflydelse på vores selvopfattelse. Fx er opdagelsen af ”det kompetente barn” ikke blot en passiv afspejling af hvordan børn er på tværs af tid og sted. Teorien om det kompetente barn er for det første udviklet i en bestemt historisk situation, og for det andet har den i de senere år i høj grad påvirket, hvordan vi er sammen med børn i hjemmet, institutioner, og skoler. Vi opbygger nye praksisser om de kompetente børn, og børnene bliver dermed anderledes end før opdagelsen. Opdagelsen af det kompetente barn er dermed også en opfindelse, og dette gælder mere alment for psykologiens virke. I Deweys perspektiv betyder det, at psykologiske love er ”ingeniørlove” (Dewey, 1927:197) eller ”arbejdshypoteser” (Dewey, 1900), som han sagde i sin formandstale til den amerikanske psykologforening i 1899. Vi bør på den baggrund interessere os for, hvordan videnskabens genstand forandrer sig af at blive begrebssat på en given måde. Dette introducerer et element af radikal uforudsigelighed i den psykologiske videnskab:

det er […] absurd at antage, at en dækkende psykologisk videnskab vil kunne opnå en kontrol af menneskelige aktiviteter, der er mage til den, som de fysiske videnskaber har udvirket til kontrol af fysiske energier. For øget viden om den menneskelige natur ville direkte og på uforudsigelige måder modificere den menneskelige naturs virkemåde og frembringe et behov for nye reguleringsmetoder, og så fremdeles i det uendelige. (Dewey, 1927:197).

Øget viden om den menneskelige natur ændrer den menneskelige natur, idet mennesker kan bruge viden om sig selv til at forandre sig selv og hinanden, fx i pædagogiske sammenhænge. Som filosoffen Alasdair MacIntyre (1985) engang påpegede, så læser molekyler ikke kemibøger, men mennesker læser faktisk psykologibøger, og påvirkes derudover af psykologisk viden på et væld af andre måder i nutidens psykologiserede samfund.
Dewey havde meget tidligt forstået, at psykologien ikke blot skulle forstås som en række færdige produkter, fx teorier, som er gyldige, hvis de svarer til verden ”som den er”. Verden ”er” ikke på nogen fast måde, men ”gøres” hele tiden af mennesker i transaktion med andre mennesker, ting og sager. Psykologien – og i grunden også de andre videnskaber – skal forstås som en række processer, der aktivt griber ind i verden, og gør en forskel for de mennesker, der er genstand for videnskaben. Derfor skal værdien af psykologiens frembringelser ikke blot vurderes ud fra korrekthed, i betydningen ”hvor godt afspejler denne teori den psykologiske virkelighed som den er?” (korrespondens), men, som Dewey sagde i sin førnævnte, ud fra frembringelsernes bidrag til praksisser og institutioner, der igen skal vurderes ud fra de værdier, de skaber i menneskers liv (Dewey, 1900:121). I sidste ende retfærdiggøres en videnskab som psykologien af, om den bidrager til forbedring af den menneskelige situation. Psykologien er derfor en ”moralvidenskab”, skrev Dewey, der skal tjene til at forstå de betingelser og virksomheder hvorigennem mennesket lever, og dens viden skal forstås i en sammenhæng, hvor den bør hjælpe til forbedring af menneskelige aktiviteter (Dewey, 1922:296).
Afslutning
Afslutningsvis kan jeg opsummere en smule om Dewey mellem Darwin og postmodernismen. Fra Darwin kommer ideen om, at verden er et farligt og foranderligt sted, der skal mestres. Her hænger Deweys tænkning sammen med en biologisk, naturvidenskabelig grundforståelse. Men det nogle postmodernister har hentet hos Dewey er ideen om, at vores forsøg på at stabilisere og mestre den foranderlige verden – som vi ofte kalder videnskab – ikke ”svarer til verden” som den er. Vores videnskabelige praksisser giver os ikke ”kopier” af virkeligheden, men redskaber til at manipulere og rekonstruere virkeligheden. Dewey sætter en redskabs- eller håndværksmetafor i stedet for den synsmetafor, der har domineret den vestlige filosofis erkendelsesteori. Dette er hans afvisning af tilskuerteorien om viden. Postmodernisterne kan hente det synspunkt fra Dewey, at videnskaben derfor er ladet med moralske og sågar politiske værdier, at den ikke kan være værdineutral, idet den i sidste ende er forbundet men handling. På den måde står Dewey – også hans psykologi – mellem Darwin og postmodernismen. Og måske endda med et link til Obama.
Tak for jeres opmærksomhed!

Referencer

Arendt, H. (1958). The Human Condition. (Denne udgave 1998). Chicago: University of Chicago Press.

Dewey, J. (1900). Psychology and Social Practice. The Psychological Review, 7, 105-124.

Dewey, J. (1922). Human Nature and Conduct: An Introduction to Social Psychology. (Denne udgave 1930). New York: The Modern Library.

Dewey, J. (1927). The Public and its Problems - An Essay in Political Inquiry. (Denne udgave 1946). Chicago: Gateway Books.

Dewey, J. (1976). Lectures on Psychological and Political Ethics: 1898. New York: Hafner Press.

MacIntyre, A. (1985). How Psychology Makes Itself True - or False. In S.Koch & D. E. Leary (Eds.), A Century of Psychology as Science. New York: McGraw-Hill.

Putnam, H. (2004). Ethics without ontology. Cambridge, MA: Harvard University Press.

Rorty, R. (1980). Philosophy and the Mirror of Nature. Princeton, NJ: Princeton University Press.

Rorty, R. (1982). Consequences of Pragmatism. Brighton: Harvester.
Schulten, S. (in press). Barack Obama, Abraham Lincoln, and John Dewey. Denver University Law Review
Schultz, B. (2009). Obama’s political philosophy: Pragmatism, politics, and the university of Chicago. Philosophy of the Social Sciences, 39(2): 127-173.

Toulmin, S. (1990). Cosmopolis: The Hidden Agenda of Modernity. Chicago: University of Chicago Press.



